Udruga Split - grad športa večeras je na svojoj redovnoj Skupštini još jednom potvrdio svoju nakanu organizacije 1. Mediteranskih igara veterana koje bi se u Splitu trebale održati u listopadu 2014. godine. Predsjednik Udruge Jakša Miličić već je ostvario kontakte sa predstavnicima Grada i Županije od kojih se uskoro očekuje pismena potvrda podrške, a u najskorije vrijeme će se održati i razgovori sa HOO-om i Ministarstvima koja bi bila uključena u ovaj projekt.





U tom smjeru se najviše i vodila redovna Skupština Udruge jer je jasno da u narednih šest mjeseci će trebati izdvojiti određeni novac i vrijeme kako bi se obavile sve pripremne radnja za proslavu festivala veteranskog i rekreativnog sporta.



Skupštinari su se složili da kroz mjesec dana odrede i koordinatore, te da se definira nacrt cjelokupnog projekta sa kojim bi se izašlo pred čimbenike Svjetskih veteranskih igara čime bi ovaj pionirski projekt dobio na svojoj važnosti.





U izvješćima o radu i financijama Udruge govorili su predsjednik Miličić i tajnik Mihovil Rismondo osvrnuvši se na proteklu godinu i proslavu Dana sporta na splitskoj Rivi Na računu Udruge u protekloj godini je ostalo 3263,18 kuna, ali su ostale i izvjesne obveze plaćanja (38.750 kuna), kao i neka potraživanja za koja se računa da bi se u narednih mjesec dana trebala zgotoviti.





Planovi za 2013. godinu su jednako opsežni, uz sve pripreme za organizaciju Mediteranskih igara veteraana, Udruga Split-grad sporta namjerava organizirati još jednom proslavu slitskog Dana sporta 15. rujna, u pregovorima su i pilot projekti oko košarkaškog turnira Europskih prvaka (Split, Cibona, Bosna i Partizan) koji bi stigli sa juniorskim i kadetskim momčadima na Gripe, te veteranski turniri u ragbiju, vaterpolu i plivanju. Uz to su u planu još neke manifestacije na kojima bi se pripremala sama organizacija Mediteranskih igara veterana (tenis, atletika, plivanje).





Svima je u Udruzi jasno da je vremena malo i da će morati vrlo brzo lobirati kod svih važnih čimbenika kako u Splitu i Hrvatskoj, tako i u međunarodnim vodama kako bi se realizirao cjelokupni projekt festivala veteranskog i rekreativnog sporta.





R. RADICA, CROPIX



